Document ID: 32017D0865

Reference:
20.5.2017
HR
Službeni list Europske unije
L 131/11
ODLUKA VIJEĆA (EU) 2017/865
od 11. svibnja 2017.
o potpisivanju, u ime Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji u odnosu na pitanja povezana s pravosudnom suradnjom u kaznenim stvarima
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 82. stavak 2. i članak 83. stavak 1. u vezi s člankom 218. stavkom 5.,
uzimajući u obzir prijedlog Europske komisije,
budući da:
(1)
Unija je sudjelovala uz države članice, kao promatrač, u pregovorima o Konvenciji Vijeća Europe o sprečavanju i borbi protiv nasilja nad ženama i nasilja u obitelji („Konvencija”), koju je Odbor ministara Vijeća Europe usvojio 7. travnja 2011. Konvencija je otvorena za potpisivanje 11. svibnja 2011.
(2)
U skladu s njezinim člankom 75. Konvencija je otvorena za potpisivanje Uniji.
(3)
Konvencijom se uspostavlja sveobuhvatan i višedimenzionalan pravni okvir za zaštitu žena od svih oblika nasilja. Njome se nastoji spriječiti, progoniti i suzbiti nasilje nad ženama i djevojčicama te nasilje u obitelji. Njome je obuhvaćen širok spektar mjera, od prikupljanja podataka i podizanja razine svijesti do pravnih mjera kojima se inkriminiraju različiti oblici nasilja nad ženama. Ona uključuje mjere za zaštitu žrtava i pružanje usluga potpore te se bavi pitanjima rodno utemeljenog nasilja u području azila i migracija. Konvencijom se uspostavlja specifičan mehanizam nadzora kako bi se osiguralo da stranke učinkovito provode njezine odredbe.
(4)
Potpisivanjem Konvencije u ime Unije doprinijet će se ostvarenju ravnopravnosti žena i muškaraca u svim područjima, što je temeljni cilj i temeljna vrijednost Unije koje treba postići u svim njezinim aktivnostima u skladu s člancima 2. i 3. Ugovora o Europskoj uniji (UEU), člankom 8. Ugovora o funkcioniranju Europske unije (UFEU) i člankom 23. Povelje Europske unije o temeljnim pravima. Nasilje nad ženama kršenje je njihovih ljudskih prava i ekstreman oblik diskriminacije koja je duboko ukorijenjena u rodnim neravnopravnostima i kojom se doprinosi održavanju i jačanju tih neravnopravnosti. Obvezujući se na provedbu Konvencije Unija potvrđuje svoj angažman u borbi protiv nasilja nad ženama na svojem području i diljem svijeta te pojačava svoje aktualno političko djelovanje i postojeći opsežan pravni okvir u području postupovnog kaznenog prava, što je posebno važno za žene i djevojčice.
(5)
I Unija i njezine države članice nadležne su u područjima obuhvaćenima Konvencijom.
(6)
Konvenciju bi trebalo potpisati u ime Unije u pogledu pitanja koja su u nadležnosti Unije u mjeri u kojoj Konvencija može utjecati na zajednička pravila ili mijenjati njihovo područje primjene. To se osobito primjenjuje na određene odredbe Konvencije koje se odnose na pravosudnu suradnju u kaznenim stvarima i na odredbe Konvencije koje se odnose na azil i zabranu prisilnog udaljenja ili vraćanja (non-refoulement). Države članice zadržavaju svoju nadležnost u mjeri u kojoj Konvencija ne utječe na zajednička pravila niti mijenja njihovo područje primjene.
(7)
Unija je također isključivo nadležna za prihvaćanje obveza navedenih u Konvenciji u pogledu vlastitih institucija i vlastite javne uprave.
(8)
Budući da su nadležnost Unije i nadležnosti država članica međusobno povezane, Unija bi uz svoje države članice trebala postati strankom Konvencije kako bi zajedno mogle, na dosljedan način, ispunjavati obveze utvrđene Konvencijom i ostvarivati prava koja su im prenesena.
(9)
Ova se Odluka odnosi na odredbe Konvencije koje se odnose na pravosudnu suradnju u kaznenim stvarima u mjeri u kojoj te odredbe mogu utjecati na zajednička pravila ili mijenjati njihovo područje primjene. Ne odnosi se na članke 60. i 61. Konvencije koji su predmet zasebne odluke Vijeća o potpisivanju koju treba donijeti usporedno s ovom Odlukom.
(10)
Direktive 2011/36/EU (1) i 2011/93/EU (2) Europskog parlamenta i Vijeća obvezujuće su za Irsku i Ujedinjenu Kraljevinu te stoga one sudjeluju u donošenju ove Odluke.
(11)
U skladu s člancima 1. i 2. Protokola br. 22 o stajalištu Danske, priloženog UEU-u i UFEU-u, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.
(12)
Konvenciju bi trebalo potpisati,
DONIJELO JE OVU ODLUKU:
Članak 1.
Odobrava se potpisivanje, u ime Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji u odnosu na pitanja povezana s pravosudnom suradnjom u kaznenim stvarima, podložno sklapanju navedene Konvencije (3).
Članak 2.
Predsjednik Vijeća ovlašćuje se da odredi jednu ili više osoba ovlaštenih za potpisivanje Konvencije u ime Unije.
Članak 3.
Ova Odluka stupa na snagu dvadesetog dana od dana objave u Službenom listu Europske unije.
Sastavljeno u Bruxellesu 11. svibnja 2017.
Za Vijeće
Predsjednik
R. GALDES
(1)  Direktiva 2011/36/EU Europskog parlamenta i Vijeća od 5. travnja 2011. o sprečavanju i suzbijanju trgovanja ljudima i zaštiti njegovih žrtava te o zamjeni Okvirne odluke Vijeća 2002/629/PUP (SL L 101, 15.4.2011., str. 1.).
(2)  Direktiva 2011/93/EU Europskog parlamenta i Vijeća od 13. prosinca 2011. o suzbijanju seksualnog zlostavljanja i seksualnog iskorištavanja djece i dječje pornografije, te o zamjeni Okvirne odluke Vijeća 2004/68/PUP (SL L 335, 17.12.2011., str. 1.).
(3)  Tekst Konvencije objavit će se zajedno s odlukom o njezinu sklapanju.

Summary:
Pristupanje EU-a Istanbulskoj konvenciji
Pristupanje EU-a Istanbulskoj konvenciji
 
SAŽETAK DOKUMENTA:
Odluka (EU) 2017/865 o potpisivanju Konvencije Vijeća Europe o nasilju nad ženama u ime EU-a u pogledu suradnje u kaznenom pravosuđu
Odluka (EU) 2017/866 o potpisivanju Konvencije Vijeća Europe o nasilju nad ženama u ime EU-a u pogledu azila i zabrane prisilnog udaljenja ili vraćanja (non-refoulement)
ČEMU SLUŽE OVE ODLUKE?
Njima se Europskoj uniji (EU) odobrava potpisivanje Konvencije Vijeća Europe o sprečavanju i borbi protiv nasilja nad ženama i nasilja u obitelji (Istanbulska konvencija) u ime EU-a u pogledu pitanja iz njegovih ovlasti. To je značajan korak prema tome da EU, zajedno s državama članicama EU-a, postane punopravna ugovorna stranka Istanbulske konvencije.
KLJUČNE TOČKE
Istanbulska konvencija pokriva pitanja koja spadaju u ovlasti EU-a i njegovih država članica.EU bi stoga morao postati stranka konvencije uz zemlje EU-a tako da zajedno učinkovito ispune obveze utvrđene Konvencijom. U odlukama se navodi da bi konvenciju trebalo potpisati u ime EU-a u pogledu pitanja koja su u okviru ovlasti EU-a u mjeri u kojoj konvencija može utjecati na zajednička pravila EU-a ili mijenjati njihovo područje primjene. Takve ovlasti EU-a postoje osobito u pogledu pravila Konvencije koja se odnose na pravosudnu suradnju u kaznenim stvarima, azil i non-refoulement (zaštita osobe od protjerivanja ili prisilnog povratka u zemlju za koju ima razloge za strah od proganjanja – jedna od ključnih komponenti za status izbjeglice i azil).
OTKAD SE OVE ODLUKE PRIMJENJUJU?
Primjenjuju se od 9. lipnja 2017.
POZADINA
Istanbulska konvencija najcjelovitiji je međunarodni ugovor o sprečavanju i borbi protiv nasilja nad ženama* i obiteljskog nasilja*. Predstavljena je i otvorena za potpisivanje u 2011. te se primjenjuje od kolovoza 2014. Otvorena je za potpisivanje od EU-a, koji je uz države članice, sudjelovao kao promatrač u pregovorima. Odluke Vijeća (EU) 2017/865 i (EU) 2017/866 donesene su u kontekstu činjenice da je Europska komisija proglasila 2017. godinom usmjerenom na akcije za suzbijanje nasilja nad ženama. Za više informacija vidjeti:Međunarodni dan borbe protiv nasilja nad ženama – informativni članak (Europska komisija).
KLJUČNI POJMOVI
Nasilje nad ženama: kako je definirano u Istanbulskoj konvenciji, djela rodno uvjetovanog nasilja (tj. nasilje usmjereno protiv žena na temelju toga što su žene ili nasilje koje nesrazmjerno pogađa žene), koja kao posljedicu imaju, odnosno mogu imati fizičku, seksualnu, psihološku ili ekonomsku povredu ili patnju žena, uključujući prijetnje o takvim djelima, prisilu ili samovoljno uskraćivanje slobode, u javnom ili privatnom životu.
Obiteljsko nasilje: kako je definirano u Istanbulskoj konvenciji, sva djela fizičkog, seksualnog, psihološkog ili ekonomskog nasilja koja se javljaju u okviru obitelji ili kućanstava odnosno između bivših ili sadašnjih supružnika ili partnera, bilo da počinitelj živi ili je živio sa žrtvom.
GLAVNI DOKUMENTI
Odluka Vijeća (EU) 2017/865 od 11. svibnja 2017. o potpisivanju, u ime Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji u odnosu na pitanja povezana s pravosudnom suradnjom u kaznenim stvarima (SL L 131, 20.5.2017., str. 11 – 12).
Odluka Vijeća (EU) 2017/866 od 11. svibnja 2017. o potpisivanju, u ime Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji u odnosu na azil i zabranu prisilnog udaljenja ili vraćanja (non-refoulement) (SL L 131, 20.5.2017., str. 13 – 14).
VEZANI DOKUMENTI
Konvencija Vijeća Europe o sprečavanju i borbi protiv nasilja nad ženama i nasilja u obitelji (Istanbulska konvencija), Strasbourg, 12. travnja 2011.
Posljednje ažuriranje 03.02.2022